2014 में भाजपा को सत्ता सौंपने तथा नरेन्द्र मोदी को प्रधानमंत्री बनाने की इच्छा रखने वालों की संख्या भी काफी बड़ी है देश में। ऐसा हो भी सकता है। मगर मैं यहाँ साफ-साफ घोषणा कर रहा हूँ कि सत्ता पाने के बाद भाजपा “दूसरी काँग्रेस” साबित होगी; वैश्वीकरण, उदारीकरण, निजीकरण को और भी आक्रामक तरीके से लागू करेगी, जिसके फलस्वरुप बहुराष्ट्रीय कम्पनियाँ तथा देशी उद्योगपति एवं पूँजीपति और भी अमीर होते जायेंगे तथा गरीब और भी गरीब होते जायेंगे। जो कोई भी मुझसे सहमत नहीं हैं, वे भाजपा मुख्यालय को पत्र लिखकर (या सूचना के अधिकार के तहत माँग करके) उनकी “आर्थिक नीतियों” की जानकारी ले सकते हैं- वे खुलकर स्वीकार करेंगे कि “उदारीकरण के अगले चरणों” को वे जोर-शोर से लागू करेंगे! जबकि सबको दीख रहा है कि पिछले बीस वर्षों में इस उदारीकरण ने अमीरी-गरीबी के बीच की खाई को और चौड़ा किया है तथा घपलों-घोटालों की बारम्बारता को तेज किया है।